ঢাকা, ৯  জুলাই (শীর্ষ নিউজ ডটকম): তত্ত্বাবধায়ক সরকার ব্যবস্থা পুনঃবহাল এবং পঞ্চদশ সংশোধনী বাতিলের দাবিতে বিএনপির পূর্বঘোষিত গণঅনশন কর্মসূচিতে নেতৃত্ব দেবেন দলের চেয়ারপারসন বেগম খালেদা জিয়া।  আজ শনিবার দুপুর সাড়ে ১২টায় নয়াপল্টনে বিএনপির কেন্দ্রীয় কার্যালয়ে যৌথ সভা শেষে সংবাদ সম্মেলনে ভারপ্রাপ্ত মহাসচিব মির্জা ফখরুল ইসলাম আলমগীর এ তথ্য জানান। রাজধানীর ইঞ্জিনিয়ার্স ইনস্টিটিউটের সামনে ১৩ জুলাই বুধবার সকাল ১০টা থেকে বিকেল ৪টা পর্যন্ত গণঅনশন চলবে।  ৪৮ ঘণ্টা হরতালের প্রথম দিন বিরোধী দলীয় চিফ হুইপ জয়নুল আবদিন  ফারুকের ওপর পুলিশের হামলার প্রতিবাদে দেশব্যাপী বিক্ষোভসহ গণঅনশন কর্মসূচি ঘোষণা করে বিএনপি।  যৌথ সভায় ছাত্রদল সভাপতি সুলতান সালাউদ্দিন টুকু, যুবদল নেতা রফিকুল ইসলাম মজনু, কমিশনার বজলুর বাসেত মঞ্জুকে রিমান্ডে নেয়ার ঘটনায় তীব্র নিন্দা জানানো হয়। ইসলামী দলগুলোর হরতালে বিএনপি মাঠে থাকবে কি না এমন প্রশ্নের জবাবে মির্জা ফখরুল বলেন, আমরা সমর্থন দিয়েছি। বিরোধী দলীয় চিফ হুইপের ওপর হামলার পোস্টার লাগাতে গিয়ে রমনা থানা জাসাস নেতা নজরুল ইসলামকে পুলিশ আটক করেছে বলে তিনি অভিযোগ করেন।  জয়নুল আবদিন ফারুকের ওপর হামলার  ঘটনা কোনো দাতা সংস্থা বা আন্তর্জাতিক মানবাধিকার সংস্থাকে বিএনপির পক্ষ থেকে জানানো হবে কিনা এমন প্রশ্নের জবাবে মির্জা ফখরুল বলেন, সাংবাদিকদের বদৌলতে দেশীয় ও আন্তর্জাতিক মিডিয়াতে বিষয়টি এসেছে। তিনি বলেন, আমরা আমাদের দায়িত্ব পালন করেছি। এখন সেটা তাদের বিষয়।  সংবাদ সম্মেলনে বিএনপির চেয়ারপারসনের উপদেষ্টা মীর নাসির উদ্দিন, শামসুজ্জামান দুদু, ভাইস চেয়ারম্যান আব্দুল্লাহ আল নোমান, যুগ্ম মহাসচিব আমান উল্লাহ আমান, রুহুল কবীর রিজভী, সাংগঠনিক সম্পাদক ফজলুল হক মিলন, মজিবর রহমান সরোয়ার, এম ইলিয়াস আলী, অর্থ বিষয়ক  সম্পাদক আব্দুস সালাম, আবুল খায়ের ভূঁইয়া এমপি, সহদপ্তর সম্পাদক শামীমুর রহমান, আসাদুল করিম শাহীন, স্বেচ্ছাসেবক দলের শফিউল বারী বাবু, ওলামা দলের সভাপতি এম এ মালেক, মহিলা দলের সাধারণ সম্পাদক শিরিন সুলতানা, ছাত্রদল নেতা শহীদুল ইসলাম বাবুল প্রমুখ উপস্থিত ছিলেন।  (শীর্ষ নিউজ ডটকম/ কেএইচ/ এফএম/ এআই/ ১৩.২০ঘ.)